|  |
| --- |
| **1 Pet. 3:19-20 en HK V&A 44**  **“Jesus het die hel ondergaan – maar nie soontoe gegaan nie...”**  *Andries Burger, GK Pinetown, 26 Julie 2020 (Covid-19 vlak 3 samekoms)* |

*Sing: Lied 175:1; Lied 411:1, 2; Lied 519:1-4; Lied 396:1-4;*

In ons reeks deur Petrus se eerste brief is ons vandag by

**<< 1 Pet. 3:13-22 >>**

Het jy al ŉ heerlike toebroodjie gekou ... wat ŉ klippie in het? Al die smaak gaan verlore, van al die lekkerte kan jy niks onthou nie want die klippie tussen jou tande het als bederf.

Hierdie teks wat ons gelees het bevat ŉ wonderlike boodskap, wat ons troos en moed gee vir tye van lyding en swaarkry.

Maar reg in die middel daarvan is ŉ paar verse wat deur baie mense só verkeerd verstaan word dat dit ons aandag heeltemal kan aftrek sodat ons op allerhande dwaalpaaie kan beland.

Ek gaan daarom vandag net op daardie verse fokus, en dan fokus ons volgende week op die troos en die bemoediging van die hele gedeelte.

Dit gaan oor vers 19 en 20 – ek lees weer van v. 18 af om die konteks te behou ...

**<< 1 Pet. 3:18-20 >>**

Dit is nie baie duidelik nie nè? Gŉ wonder dat Martin Luther blykbaar gesê het dat hierdie gedeelte waarskynlik die onduidelikste deel in die Nuwe Testament is, en dat hy selfs gesê het dat hy nie met sekerheid weet of hy dit reg verstaan nie.

Ons kan nie by die regte betekenis begin voordat ons nie eers die verkeerde verstaan aanspreek nie. Netsoos mens nie ŉ ware muur op ŉ valse fondasie kan bou nie...

(Byt vas saam met my, dit voel dalk soos Bybelstudie maar dit is belangrik dat ons die Woord van God reg verstaan, en dit is deel van my roeping om julle daarin toe te rus.)

Baie mense en kerke, selfs party wat die Bybel ernstig opneem, verstaan uit hierdie verse dat Jesus na sy dood en voor sy opstanding, hel toe gegaan het en daar gepreek het.

Hulle sê so omdat Petrus hieroor skryf na sy verwysing na Jesus se dood in v. 18 en voor sy verwysing na Jesus se opstanding en hemelvaart in v.21 en 22.

Party reken dat die “geeste” vir wie Jesus preek die gevalle engele is uit Noag se tyd, ander weer reken dat dit die ongelowiges is van Noag se tyd, ander sê dit sluit ook die geeste in van alle mense wat nooit van Jesus gehoor het nie.

Party reken Jesus het net gaan afkondig en gaan bewys dat Hy oorwin het maar

ander raak so onbybels om selfs te sê dat Jesus met sy prediking vir hulle ŉ tweede kans gegee het om gered te word.

Dit is ŉ verkeerde verstaan van hierdie teks. Ek wil jou wys waarom ek so sê sodat jy self ook daarvan kan seker wees...

Hierdie verkeerde verstaan is natuurlik nie nuut nie.

Daar is ŉ ou geskrif uit die 4de eeu uit, die Evangelie van Nicodemus, waarin ŉ vreemde toneel afspeel in die hel met ŉ gesprek tussen Satan en die “Prins van die Hel” net voor Jesus kwansuis hel toe sou kom na sy kruisiging.

Daardie boek is natuurlik nie deel van die Bybel nie en dit is ook nie die rede waarom mense hierdie teks so verstaan nie,

maar die idee van Jesus wat hel toe gegaan het in daardie tyd toe sy liggaam in die graf was, is nie nuut nie, daardie saadjie is al lankal geplant...

Waarom kan die nie korrekte verklaring wees nie?

Omdat dit absoluut bots met ander dele in die Bybel waaroor daar geen twyfel is nie.

Die hele Bybel is deur dieselfde onveranderlike Heilige Gees geïnspireer wat nie op een plek een ding sê en dan op ŉ ander plek iets heeltemal iets anders nie.

En daarom moet ons dele wat duidelik is gebruik om ons verstaan van onduidelike dele te toets.

Onthou jy Jesus se woorde aan die kruis?

In Lukas 23:43 sê Hy vir die rower langs Hom wat tot bekering gekom het, *“Ek verseker jou:* ***Vandag*** *sal jy saam met My in die paradys wees.”*

Waarheen gaan Jesus daardieselfde dag nog? Na die paradys toe, daar waar God wandel in absolute vrede.

In Markus 15:4 het Jesus hard uitgeroep, “*My God, my God waarom het U My verlaat?”*

Dit is wat hel is! Om van God verlaat te word, om nie eens meer die algemene genade wat God selfs aan ongelowiges gee te ervaar nie. Om volkome verwerp te word deur God.

Jesus hét dus die hel beleef – daar aan die kruis self.

Net voordat Hy sterf lees ons in Luk 23:46 dat Hy hard uitgeroep het, *“Vader, in u hande gee Ek my gees oor.”*

Daar nog aan die kruis, voordat Hy sterf gee Hy sy gees in die hande van sy Vader.

Hy gaan nêrens anders heen nie – sy liggaam na die graf, sy gees na sy Vader.

Hierdie tekste is glashelder duidelik en mens kan sonder moeite verstaan wat Jesus met elkeen daarvan bedoel het.

Om nou uit ŉ onduidelike teks iets af te lei wat anders is – kan tog waar wees nie.

Daar is net een waarheid wat ten alle tye geldig is – nie een waarheid in die evangelies en terselfdertyd ŉ ander in 1 Petrus nie.

Jesus het die hel ervaar, veral aan die kruis toe sy Vader Hom verlaat het.

Maar Hy gee sy Gees direk oor aan sy Vader se beskermende en bewarende hande, om daardie selfde dag nog in die Paradys te wees.

Dit laat geen ruimte vir ŉ besoek in die hel nie...

Ja, maar... sal jy gou hoor.

Ons bely gereeld dat Jesus *“gely het onder Pontius Pilatus, gekruisig is, begrawe is, en neergedaal het na die hel.”* Dit is hoe ons dit vroeër gehad het, of soos dit steeds in die NG en Hervormde kerk gestel word, dat Hy *“... begrawe is en ter helle neergedaal het.”*

Vra eers wat word regtig in die belydenis bedoel word daarmee. Dan sal jy by al hierdie kerke ŉ voetnota by die belydenis kry wat daarop wys dat die belydenis nie in kroniligiese volgorde geskryf is nie maar in trappe van vergelyking:

Jesus het onder Pontius Pilatus gely,

nog erger – hy is gekruisig,

steeds erger – Hy het gesterf en is begrawe,

en die ergste – “Hy het die angste van die hel ondergaan.”

Het jy agtergekom dat dit is hoe ons in die Gereformeerde Kerk die bewoording van die belydenis verander het (in 2009 al).

Ons het dit gedoen juis om die misverstand te voorkom dat mense sou dink dat Hy na sy dood en begrafnis eers neergedaal het hel toe –

nee, aan die kruis reeds het hy die hel ervaar en daarmee afgehandel – dat hy uitroep *“Dit is volbring!”* ... dit is klaar..

Die afleiding dat Jesus na sy dood en voor sy opstanding ŉ besoek in die hel gebring het, kan nie waar wees nie want dit bots met ander dele in die Bybel wat baie duidelik is.

So wat bedoel Petrus dan?

Dit is waar dat die teks self nie reguit en duidelik is nie, en daarom kan ons nie anders as om afleidings te moet maak nie.

Kom ons begin by wat daar staan en dan kyk ons na die konteks.

Wat staan daar? (Volg gerus saam in jou Bybel.)

In v. 18 skryf Petrus dat Jesus doodgemaak is, maar dan moet ons raaklees dat hy daarna deur die Gees lewendig gemaak is.

In v. 19 tot 21 verander sy gedagterigting met ŉ tussen refleksie totdat hy in v. 22 weer terugkeer om oor die kronologiese verloop van Jesus se opstanding en hemelvaart te skryf.

Hy skryf in v. 19 dat Jesus in die Gees gepreek het aan die geeste wat in die gevangenis is.

En in v.20 dat dit die geeste is wat in Noag se tyd ongehoorsaam was toe God geduldig gewag het terwyl Noag die ark gebou het.

Daar staan nié wanneer Jesus in die Gees vir hulle gepreek het nie,

daar staan nie dat Hy in die gevangenis self vir hulle gepreek het nie.

Dit sal ons moet aflei – en ons doen dit uit die konteks waarin Petrus skryf.

Ons stel nie belang in wat dit dalk kón beteken nie, ons wil agterkom wat Petrus bedoel toe hy dit geskryf het.

Twee gedeeltes help ons om Petrus se bedoeling te probeer verstaan.

In 1:10,11 skryf hy dat die Gees van Christus in die profete van ouds was en dat hulle geprofeteer het van God se genade.

En in 2 Pet. 2:5 skryf dieselfde Petrus dat Noag God se wil verkondig het, en vers 9 dat God dié wat Hom dien uit beproewing red, maar dat Hy *“die goddeloses straf en vir die oordeelsdag gevange hou.”*

Uit hierdie konteks is ŉ baie beter verstaan van 1 Pet. 3:19,20 dus

dat Christus deur sy Gees se werk in en deur Noag,

destyds die genade van God verkondig het aan die geeste (wat nou in die gevangenis is) maar toe nog gelewe het in liggaam en gees;

voordat hulle in goddeloosheid gesterf het en deur God vir die oordeelsdag gevange gehou word.

Dit is die regte verstaan wat ons sal gebruik wanneer ons volgende week DV gaan fokus op die troos en die aanmoediging van hierdie hele gedeelte.

Maar terwyl ons so oor Jesus en die hel praat, wil ek gou nog by twee vrae oor die regte verstaan van ons belydenis stilstaan.

Het Jesus die hel beleef, was Hy daar?

En wat beteken dit vir ons wat glo?

Dink net weer aan die eerste gedeelte in die belydenis oor Jesus se lyding –

*“Hy het gely onder Pontius Pilatus, is gekruisig, het gesterf en is begrawe;”* dit dui alles op sy liggaamlike lyding.

Dit het natuurlik nie begin in sy verhore voor Pilatus nie, die blote opoffering om ŉ menslike liggaam aan te neem en onderhewig te wees aan die natuurwette wat Hy self ingestel het, om onderdanig te wees aan sondige aardse ouers, ŉ korrupte wrede owerheid, om nie eens van die skynheilige kerkleiers van sy tyd te praat nie – dit was reeds lyding, maar al erger tot die uiterste in daardie laaste nag en dag.

Onskuldig tot die dood veroordeel om die wreedste denkbare manier doodgemaak te word en dan die graf...

En dan gaan die belydenis van lyding verder – *“Hy het die angste van die hel ondergaan.”*

In die Bybel word die woord “hel” op drie maniere gebruik –

In Ps. 16:10 word dit as sinoniem vir graf gebruik. Dit is nie wat ons in die belydenis bedoel nie, want ons het reeds bely dat hy begrawe is.

Met hel word ook na die plek verwys waar die goddeloses en die duiwel en demone in smart en pyn vir ewig deur God verlaat is en gestraf word – soos in Jesus se vertelling van Lasarus en die ryk man in Luk. 16.

Dit is ook nie wat die belydenis bedoel word nie. Ons het reeds gesien dat Jesus nie na sy dood hel toe is nie maar na sy Vader in die Paradys.

Maar moes Hy dalk in die plek van hel ook gaan ly?

Nee, want uit sy kruiswoorde in Joh. 19:30 “Dit is Volbring” weet ons ook dat daar geen verdere straf was wat Hy nog moes verduur nie.

Daar aan die kruis, net voor sy dood het Hy reeds al die straf gedra wat Hy moes, daar aan die kruis het Hy alles volbring, klaar gemaak.

Die derde betekenis vir hel, en dit is wat ons bedoel in die belydenis, is die verskrikking om deur God verlaat te wees.

Wanneer God iemand verlaat – dan is daar geen lig nie, net ŉ donker nag van verskrikking; dan is daar nie die kleinste greintjie hoop dat dit beter sal gaan nie.

En daardie geestelike lyding wat elke mens verdien, dit het Jesus gedra om ons wat in Hom glo daarvan ook te verlos.

Dit het nie net aan die kruis gebeur nie –

reeds met sy koms aarde toe is die absolute, ewige eenheid met sy Vader verminder,

in Getsemane sweet Jesus bloed van angstigheid oor die beker van verwerping en verlating deur God wat Hy weet voorlê,

en dan sy uitroep aan die kruis – *“My God, My God waarom het U my verlaat!”*

Daardie verskriklike lyding het Jesus van ons rekening afgehaal en op sy eie geskryf en ons helse lyding in ons plek gely.

En die betekenis vir ons wat glo?

Ons sal nooit so deur God verlaat word nie.

Dit maak nie saak hoe erg jou swaarkry en lyding in hierdie lewe is nie, al is dit hoe verskriklik en hartverskeurend – dit is nie omdat God jou verlaat het nie, Jesus het daarvoor gesorg.

God sal altyd en ewig by jou wees, Hy sal keer dat jy nie oorweldig sal word as jy aan Hom vasgryp en in Hom leef nie.

Kyk by jou swaarkry en jou lyding verby, kyk verby jou vrees vir swaarkry wat dalk nog voorlê –

soek Hom, al meer en meer in gebed, in sy Woord, in jou meditering oor sy Woord se betekenis en impak, in gesprekke met ander gelowiges...

Vir elkeen wat in Hom glo – Jesus het die straf en die lyding van die hel, wat vir jou bedoel is ondergaan en oorwin.

Lewe in dankbaarheid, in vreugde en blydskap – selfs terwyl jy swaarkry –

want God het jou ŉ nuwe lewe gegee deur Jesus Christus se oorwinnende opstanding uit die dood.

**GEBED**